**ELŐTERJESZTÉS**

**Szombathely Megyei Jogú Város Közgyűlésének 2022. szeptember 29-i rendes ülésére**

**Javaslat takarékossági program megvalósítására**

Magyarország Kormánya az Energia-veszélyhelyzeti Operatív Törzsről szóló 1336/2022. (VII.15.) Korm.határozatban a háborús veszélyhelyzet okozta drasztikus energiaár-emelkedés és a nyugat-európai energiahiány miatt energia-veszélyhelyzetet hirdetett. Az energia-veszélyhelyzet rendkívül súlyosan érinti Szombathely Megyei Jogú Város Önkormányzatát is, amely az alábbiak szerint foglalható össze az intézményektől, gazdasági társaságoktól származó adatszolgáltatás alapján.

Az önkormányzati szervezetrendszer működtetése jelenleg 121 db épületben, mintegy 123.605 m2-en történik.

Az önkormányzati szervezetrendszer energiaigénye a 2021. évi adatok alapján az alábbiak szerint alakult (az adatsor nem tartalmazza a 2021. évben még nem működő Fedett Jégcsarnok és a SZOVA Zrt. Boglárka utcai telephelyének fogyasztási adatait):

|  |  |  |  |  |
| --- | --- | --- | --- | --- |
| Gáz (m3) | Távhő (GJ) | Villamosenergia  (kWh) | Víz (m3) | üzemanyag (l) |
| 13.250.783 | 154.679 | 26.047.265 | 235.736 | 412.333 |

Fenti fogyasztás alapján az önkormányzati szervezetrendszer energiaigényének költsége a 2021. évben a következők szerint alakult (összesen: 2,9 Mrd Ft):

|  |  |  |  |  |  |
| --- | --- | --- | --- | --- | --- |
| Gáz | Távhő díj | Villamosenergia | Víz | üzemanyag | összesen: |
| 1.176.761.169 | 518.610.291 | 919.270.881 | 108.191.563 | 186.271.167 | 2.909.105.071 |

Adatok Ft-ban:

A fogyasztás és működés szempontjából speciális helyzetben lévő Vasivíz Zrt. és a Szombathelyi Távhőszolgáltató Kft. nélkül a fogyasztási adatok 2021. évben az alábbiak szerint alakultak:

|  |  |  |  |  |
| --- | --- | --- | --- | --- |
| Gáz (m3) | Távhő (GJ) | Villamosenergia  (kWh) | Víz (m3) | üzemanyag (l) |
| 755.745 | 19.965 | 3.569.760 | 77.914 | 53.713 |

Az önkormányzati szervezetrendszer energiaigényének költsége a 2021. évi adatok alapján a Vasivíz Zrt. és a Szombathelyi Távhőszolgáltató Kft. nélkül az alábbi volt (összesen: 484 M Ft):

|  |  |  |  |  |  |
| --- | --- | --- | --- | --- | --- |
| Gáz | Távhő díj | Villamosenergia | Víz | üzemanyag | Összesen |
| 104.994.650 | 128.368.243 | 170.973.909 | 54.922.144 | 24.577.651 | 483.836.597 |

Adatok Ft-ban:

Fenti energiaköltség nem tartalmazza a közvilágítás költségeit, ami 2021. évben 124 M Ft volt (2022. évben cca. 145 M Ft kifizetése várható).

Prognózisunk a 2023-as évre a következő:

Az önkormányzati szervezetrendszer **energiaigényének 2023. évi költségét számos bizonytalansági tényező mellett** (ilyen például, hogy a beszerzésre vonatkozó eljárások még folyamatban vannak, valamint a távhőszolgáltatás díja körüli, jelenleg még rendezetlen kérdések) **lehet csupán megbecsülni**. A becslés során a 2021. évi fogyasztási adatokat, továbbá az intézményi adatszolgáltatás időpontjában a Közbeszerzési és Ellátási Főigazgatóság által közzétett aktuális piaci árakat (villamos energiánál nettó 240 Ft/kWh-t, míg földgáznál nettó 986Ft/m3-t) vettük figyelembe, a távhő díjnál a jelenleg ismert (intézménytípustól függő) hatszoros vagy tizenötszörös árral kalkuláltunk, míg az üzemanyagnál br. 800 Ft/l-es egységárral számoltunk.

Ennek alapján **a teljes szervezetrendszer 2023. évi energiaköltsége** becsülve a Fedett Jégcsarnok és Boglárka utcai telephely energiaköltségét az alábbi lenne (cca. 27,2 Mrd Ft):

|  |  |  |  |  |  |  |
| --- | --- | --- | --- | --- | --- | --- |
| Gáz | Távhő díj | Villamosenergia | Víz | üzemanyag | Fedett Jégcsarnok és Boglárka utcai ingatlan becsült költsége | összesen |
| 13.149.115.897 | 6.956.517.123 | 6.354.508.116 | 108.191.563 | 329.866.400 | 300.000.000 | 27.198.199.099 |

Adatok Ft-ban:

A Vasivíz Zrt. és a Szombathelyi Távhőszolgáltató Kft. nélkül a 2023. évi költség a fenti számítás mellett a következő lenne, becsülve a Fedett Jégcsarnok és Boglárka utcai telephely energiaköltségét (cca. 3,3 Mrd Ft):

Adatok Ft-ban:

|  |  |  |  |  |  |  |
| --- | --- | --- | --- | --- | --- | --- |
| Gáz | Távhő díj | Villamosenergia | Víz | üzemanyag | Fedett Jégcsarnok és Boglárka utcai ingatlan becsült költsége | Összesen |
| 829.008.429 | 1.105.591.957 | 959.906.916 | 54.922.144 | 42.970.400 | 300.000.000 | 3.292.399.846 |

Az önkormányzati szervezetrendszer energiafelhasználásának 2023. évre becsült többletigénye a 2021. évi teljesítés alapján (a Fedett Jégcsarnok és Boglárka utcai telephely becsült energiaköltségének figyelembevételével) az alábbi (cca. 24,3 Mrd Ft):

Adatok Ft-ban:

|  |  |  |  |  |  |  |
| --- | --- | --- | --- | --- | --- | --- |
| Gáz | Távhő díj | Villamosenergia | Víz | üzemanyag | Fedett Jégcsarnok és Boglárka utcai ingatlan becsült költsége | összesen: |
| 11.972.354.728 | 6.437.906.832 | 5.435.237.235 | 0 | 143.595.233 | 300.000.000 | 24.289.094.028 |

Fentiek alapján az önkormányzati szervezetrendszer 2023. évre becsült többletigénye a közvilágítás, a Vasivíz Zrt. és a Szombathelyi Távhőszolgáltató Kft. nélkül az alábbiak szerinti összegezhető (cca.2,8 Mrd Ft):

Adatok Ft-ban:

|  |  |  |  |  |  |  |
| --- | --- | --- | --- | --- | --- | --- |
| Gáz | Távhő díj | Villamosenergia | Víz | üzemanyag | Fedett Jégcsarnok és Boglárka utcai ingatlan becsült költsége | összesen |
| 724.013.779 | 977.223.714 | 788.933.007 | 0 Ft | 18.392.749 | 300.000.000 | 2.808.563.249 |

A várható, 2023. évet terhelő többlet forrásigény nagyságrendje az előzőekben részletezett modellszámítás szerint a közvilágítási rendszer többletköltségét is figyelembe véve az alábbiak szerint **3,2 Mrd Ft-ra tehető:**

Adatok Ft-ban

|  |  |  |  |  |  |  |  |
| --- | --- | --- | --- | --- | --- | --- | --- |
| **Gáz** | **Távhő díj** | **Villamosenergia** | **Víz** | **üzemanyag** | **Fedett Jégcsarnok és Boglárka utcai ingatlan becsült költsége** | **Közvilágítás várható többlet költsége** | **összesen** |
| **724.013.779** | **977.223.714** | **788.933.007** | **0 Ft** | **18.392.749** | **300.000.000** | **436.000.000** | **3.244.563.249** |

**A fenti becslés nem tartalmazza a Szombathelyi Fedett Uszoda és Termálfürdő 2023-as évi többletigényét, lásd 20-as pont.**

**Amennyiben a folyamatban lévő villamos energia és gázbeszerzések során kapott érvényes ajánlatok meghaladják a modellszámítás során alkalmazott paramétereket, úgy az előzőekben jelzett becsült önkormányzati forrásigény akár jelentősen is növekedhet.**

**A 2023. évi tényleges többletköltséget fenti becsléshez képest számos tényező befolyásolhatja érdemben (így leginkább a később ismertté váló részletes ajánlatok, a távhőszolgáltatás díja körüli kérdések megválaszolása, a költségtakarékos működés hatásai). Annyi azonban bizonyosan kijelenthető, hogy az Önkormányzat számára több milliárd forintos nagyságrendben kezelendő kérdést jelent a jelenlegi energiaválság, még úgy is, hogy az Önkormányzat több olyan döntést is hozott korábban, amelyek jelentősen csökkentik az önkormányzatnál jelentkező energiafogyasztást (ilyen például a Haladás Sportkomplexum és az MMIK működtetésének átadása a magyar állam részére, vagy a szociális ellátórendszer átszervezése). Szintén nem kalkulálható pontosan, ugyanakkor releváns körülmény, hogy a jelenlegi gazdasági helyzetben várhatóan csökkenni fog számos önkormányzati szolgáltatás iránti fizetőképes kereslet, továbbá a város adóbevételei.**

Fentiekben vázolt helyzetben - a Gazdaságvédelmi Munkacsoport által is tárgyalt - beavatkozási lehetőségek az alábbiak szerint foglalhatók össze (az általános takarékos szemléletmódon túlmenően):

1. feladatellátás megszervezése kisebb alapterületen (pl.: kisebb létszámú intézmények áthelyezése egyébként is működő épületekbe) véglegesen vagy ideiglenesen;
2. végleges átszervezése esetén az a felszabaduló ingatlanok értékesítéséből befolyó vételár visszaforgatása az energiaköltségekbe;
3. több telephellyel rendelkező intézmények feladatellátásának központosítása, az „üresen” maradó épületek működtetése temperálás mellett;
4. működési (nyitvatartási) idők felülvizsgálata és minimalizálása a jogszabályi előírások szem előtt tartásával;
5. bizonyos nem kötelező feladatellátás felfüggesztése a fűtési időszakra;
6. nem feltétlenül szükséges fejlesztések prolongálása, az így felszabaduló források visszaforgatása az energiaköltségekbe;
7. home office alkalmazásával az energiaköltségek csökkentése azokon a helyeken, ahol a működés így is biztosítható;
8. a működés egyéb költségeinek minimálisra csökkentése már 2022. évtől, az így felszabaduló források visszaforgatása az energiaköltségekre;
9. bizonyos rendezvények újragondolása;
10. minden lehetséges bevételi forrás felkutatása.

**Előzőek miatt az alábbi – az intézményekkel, gazdasági társaságokkal előzetesen egyeztetett – 74 pontból álló takarékossági program megvalósítására teszek javaslatot:**

**A./ Az eddig elrendelt intézkedések további fenntartása, azaz:**

1. a városi díszkivilágítás szüneteltetése és
2. a városi szökőkutak működésének felfüggesztése.

**B./ Valamennyi, önkormányzati fenntartású intézmény és az önkormányzat többségi tulajdonában lévő gazdasági társaság tekintetében:**

1. a következő fűtési szezontól kezdve kötelezően 20 °C-ot kell biztosítani az irodai munkavégzéshez,
2. az épületek temperálását a következő fűtési szezontól kezdve főszabályként rövid távon (néhány nap esetén) 16-18 °C-on, míg 5 napot meghaladó időtartamban 8 °C-on kell biztosítani, figyelemmel az adott épület energetikai adottságaira is,
3. minden intézményvezető, ügyvezető köteles részletes intézkedési tervet készíteni és azt alkalmazni a működési költségei minimalizálására, legkésőbb 2022. október 15. napjáig,
4. minden intézményvezető, ügyvezető köteles részletes kimutatást készíteni az alaptevékenységhez nem szükséges ingó és ingatlan vagyonról 2022. október 31. napjáig,
5. önkormányzati épületek, épületrészek vagy helyiségek kizárólag úgy adhatók harmadik személy használatába, ha a használati díjon felül az összes felmerült közüzemi költségek maradéktalan megfizetése is biztosított,
6. amennyiben a következő fűtési időszakra olyan épület kerül lezárásra, amelyben harmadik személy által működtetett bérlemény is működik, úgy a vonatkozó megállapodásokat lehet akként is módosítani (kivéve, ha a bérlő vállalja a teljes közüzemi költségek megfizetését), hogy a bérlő a bezárás időtartamára mentesül a bérleti díj fizetése alól, és a bérleti szerződés időtartama meghosszabbodik a lezárás időtartamával.
7. 2023. december 31. napjáig létszámstop elrendelése azzal, hogy külön polgármesteri engedéllyel kerülhet sor a megüresedő státuszok betöltésére.

**C./ Az egyes intézményekre, gazdasági társaságokra lebontott takarékossági intézkedések:**

1. **Polgármesteri Hivatal:**
2. felhalmozási kiadások 80%-os csökkentése 2023. évtől,
3. működést érintő, több, mint 30 pontból álló takarékossági intézkedés foganatosítása legalább évi 100 M Ft mértékben, amelyek közül közgyűlési jóváhagyást a frakcióvezetői asszisztensi státusz megszüntetése igényel,
4. hivatali nyitvatartási idő csökkentése főszabály szerint 18.00 órára,
5. a házasságkötő terem felújításának prolongálása.
6. **Szombathelyi Köznevelési GAMESZ**
7. A hőmérséklet kötelező érvényű szabályozása és ellenőrzése a vonatkozó Magyar Szabványok szerint az óvodákban:

* mosdó, zuhany, orvosi szoba      24 °C
* csoport szoba, öltöző, szociális helyiségek 22 °C
* tornaszoba 20 °C (a Szabványban írt 18 °C helyett)
* műhely, konyha, felnőtt illemhelyiségek 16 °C

1. Az óvodai ügyeleti rendszer újragondolása. A jelenlegi rendszer szerint minden óvoda nyitva tart őszi, téli és tavaszi szünetben (a nyár kivételével). Javasolt, hogy előzőek helyett a gyermeklétszámhoz igazodóan csak meghatározott óvoda legyen nyitva (egy óvoda nyitva tartásával várhatóan megoldható lesz a feladat), így a szünet időtartama alatt 17 óvodai épület lezárásra kerülhet.
2. Szükséges továbbá felülvizsgálni a szünetek időtartamát a költséghatékony működés érdekében.
3. 2022. évben a GAMESZ elhagyja a működéshez nem feltétlenül szükséges, tervezett fejlesztéseket br. 15 M Ft összegben.
4. A Fő tér 40. szám alatti munkavégzést át lehet helyezni a SZOVA Zrt. Boglárka utcai telephelyére a költséghatékonyabb működés érdekében, és a felszabaduló ingatlan értékesítéséből befolyó bevételt vissza lehet forgatni az energiaköltségekbe.
5. **Pálos Károly Szociális Szolgáltató Központ és Gyermekjóléti Szolgálat**
6. A Pozsony utcai telephelyen lévő Gondozóház működése – az Evangélikus Egyházzal kötött együttműködés következményeként – 2022. december 31. napjával megszűnik. A megmaradó funkciót (idősek klubja) ezzel egyidejűleg javasolt egyelőre áthelyezni a Barátság utcai idősek klubjába, azzal, hogy a klubot használó idősek utaztatásában az intézmény segítséget nyújt.
7. Az idősek klubjaiban 22 °C fokban kerül egységesítésre a biztosított hőmérséklet.
8. A 4 idősek klubja működését újra kell szabályozni a hétvégi/ünnepnapi működés tekintetében akként, hogy ezeken napokon csak étel elvitelére lenne lehetőség fűtési szezonon belül. Az intézkedés évente kb. 70 napos leállást jelent 4 telephelyen.
9. Nádasdy Ferenc u. 4. szám alatti „Belvárosi Közösségi tér” működtetését az intézmény meg tudja oldani saját, egyébként is működő egységében.
10. Az új Szentkirályi Bölcsőde épületében működő „Tanoda” működtetését az intézmény meg tudja oldani saját, egyébként is működő egységében.
11. 2022. évben az intézmény elhagyja a működéshez nem feltétlenül szükséges, Jászai Mari utcai épületet érintő fejlesztést 18 M Ft-os nagyságrendben.
12. Az intézmény jelentős része – 4 telephelyen - a pénteki napokon képes home office-ban működni (Széll K. 4, Kodály Z. u. 4. szám, Domonkos u. 5. szám, Szöllősi stny. 36. szám) fűtési szezonban. Az intézkedéssel kb. 30 fűtési nap takarítható meg 4 telephelyen.
13. **Szombathelyi Egészségügyi és Kulturális GESZ**
14. A Humán Civil Ház (Bem J. u. 9/B.) funkciója biztosítható elsődlegesen a Nádasdy F. u. 4. szám alatti ingatlanban.
15. A Bem J. u. 9/B. szám alatt lévő 5 fő védőnő működése áthelyezhető a Váci Mihály utcai rendelőbe. Az így felszabaduló ingatlan akár értékesíthető is, az abból befolyó bevétel pedig átforgatható rezsiköltségbe. A Humán Civil házat használó szervezetek köre, a használat időtartama az előterjesztés 1. sz. melléklete.
16. Anyatejgyűjtő állomás a költséghatékonyság érdekében működtethető a Markusovszky u. 8. szám alatti Új Egészségügyi Alapellátó Központban. Így a Szürcsapó u. 45. szám alatti ingatlanrész lezárható.
17. Az intézmény Wesselényi utcai ingatlanban működő része pénteki napokon képes home office-ban működni a fűtési szezonban, amivel kb. 30 fűtési nap takarítható meg.
18. 2022. évben az intézmény elhagyja a Humán Civil Házban tervezett fejlesztést 1,7 M Ft összegben.
19. **Fogyatékkal Élőket és Hajléktalanokat Ellátó Nkft.**

A jelenleg működő telephelyek közül három ingatlan felszabadítása történhet meg a következő fűtési időszakra az alábbiak szerint (ide nem értve az egyébként felszabaduló Kolozsvár utcai ingatlant):

1. a FÉHE által működtetett, Óperint u. 1. szám alatt lévő CSEÖH ház működtetésének felfüggesztése a következő fűtési időszakra, a munkavégzés áthelyezése ideiglenesen a 11-es Huszár út alatti telephelyre.
2. a FÉHE által működtetett, Sas u. 2. szám alatt lévő közfoglalkoztatási egység működtetésének felfüggesztése a következő fűtési időszakra. A feladat ideiglenesen a Zanati út 1. szám alatt ellátható.
3. a Vörösmarty utcai szociális foglalkoztatót kisebb helyen, 8 helyiség helyett 1 helyiségben lehet működtetni.
4. a FÉHE által működtetett, Fő téren lévő kézműves kuckó átköltöztethető a Vörösmarty utcai telephelyre a következő fűtési szezon időtartamára.

**6. Egyesített Bölcsődei Intézmény**

1. A hőmérséklet kötelező érvényű szabályozása és ellenőrzése a vonatkozó Magyar Szabványok szerint a bölcsődékben:

* mosdó, zuhany, orvosi szoba      24 °C
* csoport szoba, öltöző, szociális helyiségek 22 °C
* tornaszoba 20 °C (a Szabványban írt 18 °C helyett)
* műhely, konyha, felnőtt illemhelyiségek 16 °C.

1. A téli szünetet megelőző 3 napban (december 19-től december 22-ig), valamint január 3-6 között ügyeleti rendszerben működnének a bölcsődék (és így a konyhák is), előzetes igényfelmérés esetén.

**7. Berzsenyi Dániel Megyei Hatókörű Városi Könyvtár**

1. Fiókkönyvtárak működése átszervezhető az alábbiak szerint:

* a szentkirályi fiókkönyvtár végleges bezárása korábbi időpontban (később lehetőség lesz az elhelyezésre a KLIK által használt egykori iskolaépületben), 2023. március 31. helyett;
* a Jáki úti fiókkönyvtár ideiglenes bezárása a következő fűtési szezonra;
* a Kámoni fiókkönyvtár nyitva tartásának korlátozása egyenlőre pénteken és szombaton 13 órától 16 óráig tartó nyitva tartással;
* a Hunyadi úti fiókkönyvtár működési idejének meghosszabbítása a hét minden munkanapjára, 10.00-18.00 órára.

1. Szükséges a Központi Könyvtár működési idejének csökkentése heti 30 órára (a törvényi minimum jelenleg heti 25 óra), ami heti 3 napos működést fog jelenteni a jelenlegi 6 nap helyett a következő fűtési szezonban (hétfőn, kedden, szerdán a könyvtár zárva lesz). A munkavállalók a lezárás időtartama alatt home office-ban tudnak dolgozni, vagy átvezénylésre kerülnek a Hunyadi úti fiókkönyvtárba. Az átszervezés kezdő időpont: október 10. napja, az Országos Könyvtári Napok rendezvényei miatt.
2. a Központi Könyvtár 3. és 4. emeletét le lehet zárni temperáló fűtés mellett.

**8. Agora Savaria Kulturális és Médiaközpont Nonprofit Kft.**

1. A Víztorony (mint kiállítótér) működtetése korlátozható a fenntartási kötelezettség minimum szintjére. Ennek következtében a Víztorony kiállítórésze 2022. decembere és 2023. január 24. között zárva lesz.
2. Indokolt a Savaria Mozi lezárása a következő fűtési időszakra, 2022. október 13. napjától.
3. A Művelődési és Sportház nyitva tartása csökkentésre kerül hétköznaponként 1 órával.

**9. Savaria Szimfonikus Zenekar**

1. A Zenekar korlátozott működtetése – a jegyiroda kivételével - megoldható a Művelődési és Sportházban a következő a fűtési időszakban, így a Rákóczi Ferenc 3. szám alatti épület lezárható.

**10. Mesebolt Bábszínház**

1. Az intézmény október 31-ig aláírt szerződéssel rendelkezik az MMIK használata tekintetében havi br. 944.880 Ft ellenében. Amennyiben november 1-jét követően is finanszírozható bérleti szerződéssel rendelkezik a Bábszínház (akár csökkentett időtartamban), úgy a működése az épületben biztosítható. Amennyiben ilyen szerződés megkötésére a megemelkedett energiaárak vagy központi intézkedés miatt nem lesz lehetőség, úgy a Bábszínház az előadásait külső helyszíneken (pl.: óvodákban) valósítja meg, a dolgozók pedig home office-ban fognak dolgozni (a raktározás ebben az esetben is biztosított lesz), a nagy színpadi előadások pedig elmaradnak.

**11. Szombathely Városi Vásárcsarnok**

1. Hétfői napokon az intézmény működtetése megoldható home office-ban.
2. A Vásárcsarnok klímatelepítésére vonatkozó fejlesztést (becsült költsége 60 M Ft) javasolt prolongálni, így a felszabaduló költségvetési forrás az energiaköltségekbe visszaforgatható.

**12. Szombathelyi Parkfenntartási Kft.**

1. A Paragvári utcai telephelyen a gázfűtést legalább részben kiváltja a Kft.

1. **Savaria Megyei Hatókörű Városi Múzeum**
2. A Pásztor utcai látványtár, raktárbázis helyett a régészek a Savaria Múzeumban tudnak munkát végezni,így az ingatlant 8 °C-on, valamint a látványtárat legfeljebb 15 °C fokon lehet temperálni november 1. és március 31. között.
3. A Savaria Múzeumban az irodák fűtése mellett a kiállítóhelyeket nem kell fűteni. Az egység hétfőn és kedden képes home office-ban működni, szerdán, csütörtökön és pénteken munkahelyi munkavégzés lenne. Előzőeknek köszönhetően szombaton, vasárnap, hétfőn és kedden csak temperálva lenne az épület (szerdától szombatig látogatható az épület 10.00 órától 17.00 óráig, míg vasárnap, hétfőn, kedden zárva lenne az épület).
4. Szombathelyi Képtár: a kiállítóhelyek az egész fűtési szezonban temperálva lennének (műszakilag lehetséges), csak az irodák lennének fűtve, azzal, hogy hétfőn és kedden home office kerülne elrendelésre, így ezeken a napokon az épület egésze temperálva lenne (szerdától szombatig látogatható az épület 10.00 órától 17.00 óráig, míg vasárnap, hétfőn, kedden zárva lenne az épület).
5. A „Schrammel-házból” és az Iseum épületéből a dolgozók munkavégzése áthelyezhető a Képtárba, és így ezek az épületek temperálás mellett (Schrammel pincerész és a földszint kb. 16 °C-on, egyéb helyiségek 8 °C-on) fognak működni „kulcsos házként”, szerdán, csütörtökön, pénteken és szombaton (szerdától szombatig látogatható az épület 10.00 órától 17.00 óráig, vasárnap, hétfőn, kedden zárva lenne az épület).
6. Smidt Múzeum: az épület működtetése november 1. és március 31. között jogszabály alapján felfüggeszthető, így ebben az időszakban 15 °C-on temperálva lenne az épület. A dolgozók a Szombathelyi Képtárban tudják végezni a munkájukat ebben az időszakban.
7. Vasi Skanzen: kizárólag a pénztár épülete lesz fűtve a következő fűtési szezonban, míg a hátsó, nagy épület (ún. „felvonulási épület”) temperálva lenne 8 °C-on.
8. Derkovits – ház: 15 °C-on kerül temperálásra az épület az egész fűtési szezonban.

A Szántó Piroska emléklakásnak nincs működési engedélye, jelenleg nem üzemel, míg a Romkert tekintetében jelenleg br. 32e Ft-ot fizet a Múzeum az Egyház felé, így itt beavatkozás jelenleg nem szükséges.

**14. Weöres Sándor Színház Nkft.**

1. Vasárnapi és hétfői napokon a Színház képes home office-ban működni 2022. október 1. napjától, és előadás hiányában a Színház épülete nem is nyit ki a következő fűtési időszakban.
2. 2022. december 20-tól 2023. január 30-ig a Színház épülete zárva tart (a dolgozók szabadságon lesznek vagy home office-ban tudnak dolgozni), az épület temperálva lesz 8 °C-on.
3. a Színház által felhalmozott tartalék egy részéből napelem telepítésére kerül sor legfeljebb kb. 20 M Ft értékben.

**15. SZOVA NZrt.**

1. A Fedett Jégcsarnok működtetését is figyelembe véve a műjégpálya a következő szezonban egyelőre nem nyit ki, a közönség-korcsolyázás a Fedett Jégcsarnokban lesz biztosított.
2. A Welther K. u. 4. szám alatti épület lezárásra kerül szeptember 30. napjával, és a dolgozók a Kőszegi utcai és a Boglárka utcai ingatlanban fognak munkát végezni. Az így felszabaduló épület értékesíthető.
3. A Boglárka utcai épület nyitvatartási ideje napi két órával csökkentésre kerül.
4. Egyebekben a társaságnak a jövő évi energiaköltségeket ingatlanértékesítésekből (a kötvényre vonatkozó feltételek újratárgyalása mellett) kell finanszíroznia.
5. **Szombathelyi Sportközpont és Sportiskola Nkft.**
6. Indokolt a Sugár úti futópálya világítás nélküli működtetése.
7. Lehetséges továbbá az Aréna Savaria fűtésének csökkentése 2 °C fokkal, ami 15%-os csökkenést jelent a gázfelhasználásban.
8. Vaosz tekepálya: amennyiben a használók nem tudják fizetni ingyenes használat mellett a közüzemi költségeket, úgy indokolt a tekepálya bezárása a következő fűtési szezonra.
9. Amennyiben a Sportliget büfé épületének bérlője nem tudja fizetni a közüzemi költségeket, úgy a büfé bezárásra kerül a következő fűtési szezon időtartamára.
10. A Markusovszky u. 6. szám alatti épület csak temperálva lesz fűtési időszakban.
11. Farkas Károly utcai tornacsarnokban lévő sportiskolai feladatok elvégzését a Sportközpont átteszi más, egyébként is működő ingatlanába.

**17. Vas Megyei Temetkezési Kft.**

2023. december 31-ig szerződéssel rendelkezik a Kft. a villamosenergiára, így e vonatkozásban költségnövekedés nem várható. 2024. december 1-ig érvényes szerződéssel rendelkezik a gázbeszerzés tekintetében, így költségnövekedés e tekintetben sem várható. Üzemanyag tekintetében kb. 5-7 M Ft-os többlet prognosztizálható, de a Kft. jövő évben sem tervez önkormányzati támogatással, így intézkedés a Kft. tekintetében nem szükséges.

**18. Savaria Városfejlesztési Nkft.**

1. A társaság 2025-ig aláírt szerződéssel rendelkezik a földgáz tekintetében, így e vonatkozásban költségnövekedés nem várható. Az egyéb költségek csökkentése érdekében a társaság heti 2 napon, csütörtökön és pénteken képes home office-ban működni a következő fűtési időszakban.

**19. Savaria Turizmus Nkft.**

1. Az Aréna u. 8. szám alatti épületben a Kft. 5 munkatársa végez munkát, továbbá itt található a karneváli jelmeztár, a Savaria Legio raktára, a katonatörténeti kiállítás, továbbá bérleményként egy vendéglátóegység üzemel. Az épület működtetését abban az esetben szükséges újragondolni, ha az épület másik fő használója megszüntetné a tevékenységét. A Kft. 2022. december és 2023. január hónapban képes home office-ban működni, ezt követően pedig a fűtési szezonban a pénteki napokon.

**20. Szombathelyi Fedett Uszoda és Termálfürdő**

1. A vezérigazgató által ismertettek alapján a létesítmény költségeinek 2/3 része az ún. régi uszoda épületén, míg 1/3 része az új épületrészen keletkezik. Az Uszoda teljes veszteségét a vezérigazgatói prognózis 1,1 Mrd Ft-ra becsüli 2023. évre, amelynek 1/3 része cca. 350 M Ft. Az erre vonatkozó részletes írásbeli tájékoztató az előterjesztés 2. sz. melléklete. Szombathely Megyei Jogú Város Önkormányzata a jelenlegi gazdasági helyzetében idei évben nem tud további támogatást biztosítani a társaság részére, míg 2023. évben legfeljebb kizárólag az új, 33 méteres medence működtetéséhez tud támogatást biztosítani költségvetési lehetőségei függvényében.

**20. Kisfaludy Sándor utca 1. szám alatti épülettel kapcsolatos javaslat**

1. Az épületnek jelenleg 10 jogszerű (többnyire civil szervezet) használója van a 3. mellékletben összefoglaltak szerint, amelyek működését, más, egyébként is üzemelő épületben (például: Polgármesteri Hivatal, Weöres Sándor Színház, Városfejlesztési Kft., Vásárcsarnok, Vas Megyei Temetkezési Vállalat) szükséges biztosítani a következő fűtési időszakra vonatkozóan, amennyiben a használók nem tudják megfizetni az összes várható közüzemi költséget (nagyságrendileg 10 M Ft).

**21. A 2022. évi Adventi Vásárral és a 2023. évi városi bállal kapcsolatos javaslat**

1. A korábbi évek gyakorlatával szemben az idei évben csupán a város karácsonyfája és a gyermekek által kedvelt 3 db elem kerülne kihelyezésre, időkapcsolóval. Az eddigi gyakorlattal szemben ezek az elemek 16.00-tól 23.00 óráig lennének kivilágítva.

2. A jelenlegi energia-veszélyhelyzetre tekintettel indokolt a 2023. évre tervezett városi bál elhagyása.

**Fenti intézkedések költségvetésre gyakorolt esetleges becsült hatása 2022-2023. évre az ingatlanértékesítésekkel, kimutatott költségcsökkentésekkel, prolongált fejlesztésekkel együtt kb. 900 M Ft, amelyen felül további hatásként fog jelentkezni több száz millió forintos nagyságrendben a takarékos működés eredménye (10%-os megtakarítás esetén ez cca. 320 M Ft).**

**22. Közvilágítás**

Az Audax Kft. 2022. szeptember 6-i ajánlata alapján (4. sz. melléklet) 2023. január 1. és 2023. december 31. közötti időszakban a megajánlott áramdíj nettó 162,25 Ft/kWh, amihez változó nagyságrendű, az augusztusi számla alapján kalkulált nettó 31 Ft/kWh rendszerhasználati és egyéb felszámított díj adódik. A jelenleg nyilvántartott mértékadó éves fogyasztás 1.824.663 kWh (ajánlatban szereplő érték: 1.716.417 kWh), ami alapján a becsült költség 2023. évre nettó 352.616.125 Ft, azaz br. 447.822.479 Ft (ez 2022. évben várhatóan br. 120 M Ft). Ehhez még hozzáadódik 36 fogyasztási hely (szökőkutak, köztéri kamerák, diszkivilágítás, aluljáró világítás stb.), amelyek funkcionálisan a közvilágítás rendszeréhez tartoznak, de elszámolás és beszerzés szempontjából az előző nagy közvilágítási rendszertől elkülönülnek. Előzőek alapján nettó 200 Ft/kWh-val becsülve, további br. 133.565.787 Ft költség várható. **Mindezek alapján a közvilágítási rendszer 2023. évre becsült költsége 581.388.266 Ft, amely még nem tartalmazza a jelzőlámpák költségét.** **Az ajánlat elfogadása tárgyában a Közgyűlésnek szükséges kialakítani az álláspontját.**

**A 2022. évre prognosztizált közvilágítási költség az egyéb fogyasztási helyek figyelembevételével br. 145 M Ft, azaz e körben a növekmény várhatóan legalább br. 436 M Ft, azzal, hogy ebben a költségben nem szerepel a rendszerhasználati és egyéb felszámított** **díj várható növekménye, aminek mértéke a mai napon még nem ismert.**

Lehetőség a közvilágítás költségének csökkentésére:

A cca. 9500 lámpatest mintegy 60 %-ánál nincs lehetőség a teljesítmény csökkentésére, a lámpafejek erre nem alkalmasak (jelentős költségű fejlesztéssel – fényáram szabályozó berendezések szerelésével - alkalmassá tehetők). A 30 W feletti teljesítményű lámpatestek viszont alkalmasak automatikus fényerő szabályozásra. A jelenlegei működésben ezek a lámpatestek 23.00 és 04.00 óra között veszik vissza a teljesítményt mintegy 20 százalékkal. Ez az időszak módosítható, de csak manuálisan, mind a kb. 3800 lámpatest egyenként történő állításával, aminek kivitelezése műszaki és megtérülési szempontból nem tűnik reálisnak.

**Fentiek mellett javasolt 2022. október 1. napjától áttérni a fogyasztásmérés-alapú elszámolásra.**

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2022. szeptember 22.**

**/: Dr. Nemény András :/**

**I.**

**Határozati javaslat**

**…./2022. (IX.29.) Kgy. számú határozat**

1. Szombathely Megyei Jogú Város Közgyűlése a „Javaslat takarékossági program megvalósítására” vonatkozó előterjesztést megtárgyalta, és az előterjesztésben bemutatott valamennyi intézkedést jóváhagyja, azok azonnali végrehajtását elrendeli.
2. A Közgyűlés felkéri a polgármestert, hogy az előterjesztésben foglalt intézkedéseket foglalja egységes dokumentumba, és azokat haladéktalanul küldje meg minden érintett részére.
3. A Közgyűlés felkéri a polgármestert, hogy az intézményvezetők, a gazdasági társaságok vezetőinek és az érintett civil szervezetek képviselőinek közreműködésével haladéktalanul, de legkésőbb 2022. október 15. napjáig gondoskodjon az intézkedés egyes elemeinek végrehajtásáról, és a végrehajtáshoz kapcsolódó, feltétlenül szükséges, további önkormányzati döntések előkészítéséről.

**A végrehajtásért felelős:**

Dr. Nemény András polgármester

Dr. Horváth Attila alpolgármester

Dr. László Győző alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

valamennyi érintett intézményvezető, gazdasági társaságok vezetői)

**Határidő:** azonnal /1. 2. pont tekintetében/

azonnal, de legkésőbb a 2022. október havi közgyűlés /2. pont tekintetében/

**II.**

**Határozati javaslat**

**…./2022. (IX.29.) Kgy. számú határozat**

Szombathely Megyei Jogú Város Közgyűlése az Audax Kft. 2022. szeptember 6-i ajánlatát a 2023. január 1. és 2023. december 31. közötti időszak közvilágítása tekintetében megismerte, az abban foglaltakat elfogadja. A Közgyűlés felhatalmazza a polgármestert a szerződés aláírására.

**A végrehajtásért felelős:**

Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési Osztály vezetője)

**Határidő:** azonnal